હીલેરીની કોલકાતાની આ બીજી મુલાકાત હશે
પ.બંગાળમાં થયેલું પરિવર્તન આશ્ચર્યજનક છે ઃ નેન્સી પૉવેલ
હીલેરી ક્લિન્ટનની મુલાકાત પૂર્વે અમેરિકી રાજદૂતે મમતા બેનર્જી સાથે કરેલી મંત્રણા
(પીટીઆઇ)	કોલકાતા, તા. ૩૦
અમેરિકાનાં વિદેશ પ્રધાન હીલેરી ક્લિન્ટનની આગામી સપ્તાહે યોજાનારી આ મહાનગરની મુલાકાત પૂર્વે, પૂર્વ ભૂમિકા તૈયાર કરવા અહીં આવેલાં અમેરિકાનાં રાજદૂત નેન્સી પૉવેલે આજે, પશ્ચિમ બંગાળનાં મુખ્ય પ્રધાન મમતા બેનર્જીની મુલાકાત લીધી હતી.
આ ૩૦ મિનિટની મુલાકાત પછી પ્રસિધ્ધ કરેલાં એક નિવેદનમાં નેન્સી પૉવેલે જણાવ્યું હતું કે ''આ વિસ્તારમાં થયેલાં પરિવર્તનથી મને આશ્ચર્ય થાય છે. આ એક ઘણું મોહક રાજ્ય છે, આ વિસ્તાર પણ મોહક છે. પૂર્વ અને ઉત્તર ભારતમાં કેટલાંક આકર્ષક તત્વો છે જે ભારતને પ્રાદેશિક મહત્વ આપે છે.''
મમતા બેનર્જી સાથેની મુલાકાત અંગે તેમણે કહ્યું હતું કે, જે મુલાકાત ખૂબ જ રસપૂર્ણ રહી અને પશ્ચિમ બંગાળનાં ઉત્કર્ષ અંગેનાં તેમનાં દર્શન સાથે પણ હું સહમત રહી છું. ફરી કૉલકટ્ટા આવવાનો મને આનંદ છે તેમ પણ અમેરિકાનાં રાજદૂતે કહ્યું હતું.
હીલેરી ક્લિન્ટનની કોલકાતાની મુલાકાત વિષે નેન્સે પૉવેલે જણાવ્યું હતું કે, ''તેઓ પહેલાં પણ કૉલકટ્ટા આવ્યાં હતાં, પરંતુ તે તો, વર્ષો પૂર્વેની વાત છે. પરંતુ, મને લાગે છે કે, આ વખતની તેમની મુલાકાત, તેઓને આ શહેરે અને પૂર્વભારતે કેટલી પ્રગતિ સાધી છે તે જાણવાની સીધી તક મળશે. તેમજ આ વિસ્તાર સમક્ષ કેવું ઉજ્જળ ભવિષ્ય રહેલું છે, તે જાણવાની પણ તેઓને તક મળશે.''
નેન્સી પૉવેલની, મમતા બેનર્જી સાથેની આ મુલાકાત સમયે, કોલકાતા સ્થિત અમેરિકાના કોન્સલ જનરલ (ઉપ રાજદૂત) ડીન થોમ્પસન તથા અન્ય અધિકારીઓ પણ ઉપસ્થિત હતા. બેનર્જીને મળતાં પૂર્વે પૉવેલે રાજ્યપાલ એમ.કે. નારાયણનની પણ મુલકાત લીધી હતી.